b'\n_START_ARTICLE_\nGerdene\n_START_PARAGRAPH_\nGerdene jeb Zerdene (lat\xc4\xab\xc5\x86u: castrum Zerdene) bija letga\xc4\xbcu Jersikas valsts jeb Letijas da\xc4\xbca, kas piemin\xc4\x93ta 1211.gada Jersikas dal\xc4\xab\xc5\xa1anas un 1213.gada zemju p\xc4\x81rdales dokumentos. M\xc5\xabsdien\xc4\x81s uzskata, ka Gerdenes pilsnovads atradies Aiviekstes kreisaj\xc4\x81 krast\xc4\x81, s\xc4\x93\xc4\xbcu-latga\xc4\xbcu jaukti apdz\xc4\xabvot\xc4\x81 teritorij\xc4\x81. M\xc5\xabsdienu kart\xc4\x93s Gerdenes pilsnovada zemes mekl\xc4\x93jamas Madonas novada \xc4\xbbaudonas pagast\xc4\x81.\n_START_SECTION_\nLokaliz\xc4\x81cija\n_START_PARAGRAPH_\nAugusts B\xc4\xablen\xc5\xa1teins mekl\xc4\x93ja Zerdenes pili pie C\xc4\x93rtenes (tagad - Launkalne), kas atrodas Smiltenes novad\xc4\x81, tom\xc4\x93r 13. gadsimt\xc4\x81 \xc5\xa1is novads ticam\xc4\x81k atrad\xc4\x81s T\xc4\x81lavas teritorij\xc4\x81. Viedokli par Gerdenes lokaliz\xc4\x81ciju pie Smiltenes atbalst\xc4\xabja ar\xc4\xab Francis Balodis un Eduards \xc5\xa0turms. Heinrihs L\xc4\x81kmans uzskat\xc4\xabja, ka Gerdene atradusies pie Gardaunes ezera uz zieme\xc4\xbcaustrumiem no Krustpils, pie kam k\xc4\x81d\xc4\x81 1354. gada dokument\xc4\x81 \xc5\xa1aj\xc4\x81 apvid\xc5\xab min\xc4\x93ta Gardonenes zeme (terra Gardonen), tom\xc4\x93r tur nav atrasts neviens pilskalns. \xc4\x92.Mugur\xc4\x93vi\xc4\x8ds v\xc4\x93l 1965. gad\xc4\x81 rakst\xc4\xabja, ka Gerdines vai Zerdenes pils atra\xc5\xa1an\xc4\x81s vieta ir neskaidra._NEWLINE_Savuk\xc4\x81rt 15 km att\xc4\x81lum\xc4\x81 uz zieme\xc4\xbcrietumiem no Gardaunes ezera atrodas S\xc4\x81vienas pilskalns un Sildas pilskalns, kas var\xc4\x93ja b\xc5\xabt atsevi\xc5\xa1\xc4\xb7a pilsnovada centrs. T\xc4\x81da gad\xc4\xabjum\xc4\x81 Gerdenes novads rietumos robe\xc5\xbeoj\xc4\x81s ar M\xc4\x81rcienas pilsnovadu, zieme\xc4\xbcos ar Cesvaines un Varkas pilsnovadiem, dienvidos ar Asotes, bet austrumos ar Lepenes pilsnovadu.'